Nariadenie Rady (EHS) č. 3207/88
zo 17. októbra 1988,
ktorým sa mení a dopĺňa nariadenie (EHS) č. 2771/75 o spoločnej organizácii trhu s vajcami
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, najmä na jej články 42 a 43,
so zreteľom na návrh Komisie,
so zreteľom na stanovisko Európskeho parlamentu [1],
so zreteľom na stanovisko Hospodárskeho a sociálneho výboru [2],
keďže spoločenstvo je zmluvnou stranou Medzinárodného dohovoru o harmonizovanom systéme opisu a kódovania komodít, ďalej len "harmonizovaný systém", ktorý nahrádza Dohovor z 15. decembra 1950 o nomenklatúre pre zatrieďovanie tovaru do colných sadzobníkov;
keďže nariadenie (EHS) č. 2658/87 [3] ustanovilo od 1. januára 1988 kombinovanú nomenklatúru tovaru, ktorá spĺňa požiadavky Spoločného colného sadzobníka aj štatistických údajov o zahraničnom obchode spoločenstva;
keďže v dôsledku toho je potrebné vyjadriť opisy tovaru a čísla položiek sadzobníka, ktoré sú uvedené v nariadení (EHS) č. 2771/75 [4], naposledy zmenenom a doplnenom nariadením Komisie (EHS) č. 4000/87 [5], podľa terminológie kombinovanej nomenklatúry založenej na harmonizovanom systéme;
keďže varené vajcia v škrupinách a tvarované vaječné výrobky, ako valcové "dlhé vajcia", boli zatriedené v jednej podpoložke položky č. 21.07 (potravinové prípravky inde nešpecifikované, ani nezahrnuté) Spoločného colného sadzobníka, ktorý platil do 31. decembra 1987; keďže uvedené vaječné výrobky sa z tohto dôvodu nepovažovali za výrobky, na ktoré sa vzťahuje príloha II k zmluve; keďže po zavedení kombinovanej nomenklatúry sú tieto výrobky v súčasnosti zatriedené v kóde KN 0407 (vtáčie vajcia, v škrupinách, čerstvé, konzervované alebo varené) alebo 0408 (vtáčie vajcia, bez škrupín a vaječné žĺtky, čerstvé, sušené, varené v pare alebo vo vode, tvarované, mrazené alebo inak konzervované, tiež obsahujúce pridaný cukor alebo ostatné sladidlá); keďže varené vajcia v škrupine a tvarované vaječné výrobky sa môžu používať rovnakým spôsobom ako konzervované vajcia v škrupinách alebo bez škrupín alebo ako ich náhrada; keďže konzervované vajcia sú zaradené do uvedenej prílohy II a z tohto dôvodu sú stanovené v nariadení (EHS) č. 2771/75; keďže je logické a žiaduce, aby boli v uvedenom nariadení stanovené aj varené vajcia v škrupinách a tvarované vaječné výrobky;
keďže nariadenie (EHS) č. 4000/87 by sa malo zrušiť;
keďže viaceré nariadenia v sektore vajec sa musia upraviť tak, aby zohľadňovali používanie novej nomenklatúry; keďže podľa článku 15 nariadenia (EHS) č. 2658/87 je možné vykonávať iba zmeny čisto technickej povahy; keďže by sa v dôsledku toho malo zaviesť ustanovenie, na základe ktorého by sa mali všetky ostatné úpravy vykonávať v súlade s postupom ustanoveným v článku 17 nariadenia (EHS) č. 2771/75 za predpokladu, že tieto úpravy sú potrebné iba v dôsledku zavedenia harmonizovaného systému,
PRIJALA TOTO NARIADENIE:
Článok 1
Nariadenie (EHS) č. 2771/75 sa týmto mení a dopĺňa takto:
1. Článok 1 sa nahrádza takto:
"Článok 1
1. Spoločná organizácia trhu s vajciami sa vzťahuje na tieto výrobky:
Kód KN | Opis |
| |
a) | 04070011 | Vajcia z hydiny, v škrupinách, čerstvé, konzervované alebo varené |
04070019 |
04070030 |
b) | 04081110 | Vajcia bez škrupín a vaječné žĺtky vhodné na ľudskú konzumáciu, čerstvé, sušené, varené v pare alebo vo vode, tvarované, mrazené alebo inak konzervované, tiež obsahujúce pridaný cukor alebo iné sladidlá |
04081911 |
04081919 |
04089110 |
04089910 |
2. Na účely tohto nariadenia:
a) "vajcia v škrupinách" sú vajcia z hydiny v škrupinách, čerstvé, konzervované alebo varené, iné než vajcia na násadu určené v b);
b) "vajcia na násadu" sú vajcia z hydiny určené na násadu;
c) "celé výrobky" sú vtáčie vajcia bez škrupín, tiež obsahujúce pridaný cukor alebo iné sladidlá, vhodné na ľudskú konzumáciu;
d) "oddelené výrobky" sú žĺtky z vtáčích vajec, tiež obsahujúce pridaný cukor alebo iné sladidlá, vhodné na ľudskú konzumáciu;
e) "štvrťrok" je obdobie troch mesiacov, ktoré sa začína 1. februára, 1. mája, 1. augusta alebo 1. novembra."
2. Príloha I sa nahrádza prílohou k tomuto nariadeniu.
Článok 2
Nariadenie (ES) č. 4000/87 sa týmto zrušuje.
Článok 3
Komisia vykoná v súlade s postupom ustanoveným v článku 17 nariadenia (EHS) č. 2771/75 potrebné technické úpravy nariadení Rady alebo Komisie týkajúcich sa spoločnej organizácie trhov s vajcami, ktoré vyplývajú z uplatnenia článku 1.
Článok 4
Toto nariadenie nadobúda účinnosť dňom jeho uverejnenia v Úradnom vestníku Európskych spoločenstiev.
Bude sa uplatňovať s účinnosťou od 1. januára 1988.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Luxemburgu 17. októbra 1988